बोलचाल की भाषा में 'चिनटेक’ कहे जाने वाले चिन्मय इंस्टीट्यूट ऑफ टेक्नोलॉजी में राघव नाम से उसका मैट परीक्षा में 90 प्रतिशत स्कोर भी है. वह तलप्प स्थित कॉलेज हॉस्टल में भी रहा है. अपना कोर्स पूरा करने के बाद उसे ऑल इंडिया बैंकिंग रिक्रूटमेंट बोर्ड ने प्रोबेशनरी अधिकारी के पद के लिए चयनित 250 नामों में से एक पाकर जुलाई, 2012 में स्टेट बैंक ऑफ त्रावणकोर की मडायी शाखा भेज दिया. स्टेट बैंक त्रावणकोर के मुख्य जनसंपर्क प्रबंधक रंजीत थॉमस कहते हैं, ''नियुक्ति के वक्त हम सिर्फ यह चेक करते हैं कि उम्मीदवार के दस्तावेज असली हैं या नहीं. हमारे पास दस्तावेजों की प्रामाणिकता को जांचने की कोई तकनीक नहीं है. उम्मीदवार के दिए गए स्थायी पते की पुलिस पड़ताल कर सत्यापित करती है. यह सत्यापन रिपोर्ट उम्मीदवार की नियुक्ति के काफी समय बाद आती है. राघव रंजन की रिपोर्ट का आना भी अभी बाकी है.”